《前在海上见会稽徐僧佣所作《九老》诗，意警词练，因仿为之，并限其韵 其九 老丐》
清代·殷葆诚

历劫犹存老病身，频年沦落向风尘。一筇以外无馀物，半菽难求叹彻贫。

笑我永为门外汉，问谁能识市中人。蹒跚托钵乡村路，黄犬狺狺慎莫嗔。

作者简介：字亦平，郡优廪生。为人喜交游，饶肝胆。洞烛时艰，知举业不足以救国，乃专致力于经世之学，尤熟谙舆地。缪艺风先生创办江宁高等学堂，邀君共事，极得襄赞之力。积资保训导，会鼎革事遂寝，晚年就养青岛，怡情山水之外，兼以音律自娱。偶得消渴疾，遂以不起，年七十一。同治元年生。